google/wiki40b huggingface dataset:
TM-XML

Trade Mark Extensible Markup Language er en åpen XML-standard for varemerkebransjen for utveksling av varemerkeinformasjon mellom myndighetene for industrielt rettsvern og deres samarbeidsparter eller brukere.

Historikk

TM-XML ble definert av en arbeidsgruppe nedsatt av Kontoret for harmonisering i det indre marked i juni 2003. 
Åtte utkast ble sendt ut på høring (versjon 0.1 til 0.7 og 1.0 Draft) før den endelige versjonen, 1.0 Final, ble offentliggjort 26. mai 2006 på nettstedet TM-XML.org.
TM-XML versjon 1.0 Final er foreslått som grunnlag for WIPO-standard ST.66, som ble vedtatt av Den faste komité for informasjonsteknologi / arbeidsgruppen for standarder og dokumentasjon (Standing Committee on Information Technologies / Standards and Documentation Working Group – SCIT/SDWG) på dens 8. sesjon i Genève 19.-22. mars 2007.
Fylkesvei 4684

Fylkesvei 4684 er en ringvei rundt Fogn i Finnøy. Veien er 10,5 km lang.
Frem til 2019 hadde veien betegnelsen fylkesvei 607.
Akemi Noda

Landslaget

Akemi Noda spilte 76 landskamper for Japans kvinnelandslag. Hun ble tatt ut i Japans tropp til VM i fotball 1991, VM i fotball 1995 og Sommer-OL 1996.
Seiling under Middelhavslekene 1975

Seiling under Middelhavslekene 1975. Seiling var en av flere sporter under de sjuende middelhavslekene som ble arrangert i Alger i Algerie i perioden 23. august til 6. september 1975. Det var femte gangen som seiling var med på programmet under Middelhavslekene. Det ble konkurrert i tre klasser. Italia ble beste nasjon med to gullmedaljer foran Frankrike med en.
Koshari

Koshari, kushari eller kosheri (egyptisk arabisk: كشرى, [ˈkoʃæɾi]) er en egyptisk matrett. Den består ofte av en blanding av ris, makaroni og linser toppet med en saus av tomat og eddik, men kan også tilberedes på andre måter; for eksempel med korte spagettibiter, kikerter og sprøstekt løk. Retten serveres ofte med hvitløkssaus og en sterk saus.
Retten oppsto blant de lavere samfunnsklassene på 1800-tallet.
Wie schön leuchtet der Morgenstern (Bach)

Wie schön leuchtet der Morgenstern (BWV 1) er en kantate av Johann Sebastian Bach, som er basert på koralen med samme navn («Ei morgonstjerne klår og fin»/«Av høyheten opprunnet er») av Philipp Nicolai fra året 1599.

Opprinnelse

Bach skrev verket som en koralkantate for oppføring Maria Budskapsdag (25. mars) året 1725 (som det året også var palmesøndag). Den ukjente tekstforfatteren beholdt originalteksten fra første og sjuende vers, de andre omdiktet han i resitativer og arier.
Kantaten var den siste koralkantaten i Bachs andre kantatesyklus som han startet første søndag etter treenighetssøndag 1724.

Tematikk

Nicolais koraltekst omhandler de troendes glede over Jesu fødsel.

Merknader

Mens hornene støtter orkester- og sangmelodiene, representerer fiolinenes konsertante spill i det høye register morgenstjernen Venus' funkling.
Ut av det blå

Ut av det blå (orig: Out of the Blue) er en australsk-britisk såpeserie fra Southern Star Entertainment, sendt på Network Ten fra 2008 til 2009. Basia A'Hern, John Atkinson, Zoe Carides, Diane Craig, Clayton Watson og Katherine Hicks er noen av de sentrale skuespillerne i serien.
I Norge ble serien sendt på TV 2.
Gjelsten Holding

Historie

I 2000 etablerte Bjørn Rune Gjelsten Gjelsten Holding. Han hadde da en lang periode vært involvert i Aker gjennom Aker RGI som han kontrollerte med felles moldenser Kjell Inge Røkke. I 2000 valgte Gjelsten riktignok å gå sin egen vei, og ble raskt involvert i Leangbukta Marina, som ble etablert det året, og som da Gjelsten Holding sikret 50 % av. 
I 2001 sikret Gjelsten Holding 75 % av Fabritius Gruppen, et lovende eiendomsselskap, som Gjelsten Holding senere skulle kjøpe opp fullstendig. Selskapet ble da for alvor involvert i eiendomsmarkedet, og fokuserte mye av sin tid på det.  Dette førte til at Lunnstaden-prosjektet på Hafjell ble satt i gang i 2002, som da skulle drives av Hafjell Arena, et datterselskap av Gjelsten Holding.
I 2003 kjøpte Gjelsten Holding opp NOAH (Norsk Avfallshåndtering) fra myndighetene og har siden oppkjøpet jobbet aktivt for å forhindre forurensing og dessuten rydde opp i forurensede områder, blant annet ved Lierstranda. NOAH er fremdeles eid fullstendig av Gjelsten Holding i dag, sammen med både Fabritius og Hafjell Arena. 
I 2006 solgte Gjelsten Holding store deler av eiendomsporteføljen i Fabritius for nærmere én milliard kroner.
Selskapet drives i dag fra Aker Brygge, hvor selskapet har hovedkontor, og har vært en svært lukrativ business for Gjelsten selv.
Men jeg lever

Men jeg lever (originaltittel: Au Nom de Tous les Miens ) er et fransk-canadisk krigsdrama fra 1983 regissert av Robert Enrico. Filmen er satt til andre verdenskrig og handler om en polsk jøde som blir tatt til fange og sendt til konsentrasjonsleir. Han klarer og rømme og tilslutter seg motstandsbevegelsen før han til slutt ender opp i USA. Hovedrollen spilles av Michael York. Filmen er basert på Martin Grays dokumentariske bok.
Filmen ble utgitt på VHS på 1980-tallet i Norge under tittelen Mannen med de 9 Liv.
Bokas autentisitet er blitt bestridt.

Handling

Filmen handler om Grays liv fra den tyske invasjonen i Polen og hvordan han overlevde den, hvordan han ble tatt til fange, hvordan han overlevde som konsentrasjonsleir-fange, hvordan han flyktet fra fangenskapet og kjempet mot tyskerne, med motstandsbevegelsen og i den Sovjetiske armeen, og til slutt hvordan han etablerte en ny tilværelse i Nord-Amerika.
Teurnia

Municipium  Teurnia (senere også: Tiburnia) var en romersk by i vest-Kärnten. I senantikken var det også et bispedømme, og på slutten av antikken var det også hovedstaden i Noricum. 
Teurnia lå fire kilometer vest for Spittal an der Drau i øvre, det vil si vestre, Kärnten. Det var sentrum for Taurisci-keltere. Rundt 50 etter Kristus var en romersk by med forum, basilika, bad og tempel ved byens Capitol. Et dominerende tempel var dedikert til Grannus, en keltisk versjon av Asklepios, men ble likevl omtalt som Grannus Apollo. 
Teurnia var en av de største byene i hele Noricum, med 30 000 innbyggere på sitt høyeste.
Strangalomorpha

Utseende

Middelsstore, lange og slanke, svarte trebukker, dekkvingene ofte med gule tegninger. Antennene er tynne og omtren så lange som kroppen. Pronotum er mer eller mindre klokkeformet, dekkvingene noe avsmalnende bakover. Beina er ganske lange, lårene slanke.

Levevis

Larvene utvikler seg gjerne i de underjordiske delene av ulike urter. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt i Kina, Taiwan og Japan.
Kauai

Geografi

Kauai er som de andre hawaiiøyene av vulkansk opprinnelse. Det høyeste fjellet på øya er Kawaikini (1598 m), fulgt av
Wai'ale'ale (1569 m). På vestsiden av Mount Wai'ale'ale ligger en av verdens våteste områder, med en nedbørsmengde på cirka 10 719 mm årlig (snitt 1912–2015).
Den store nebørsmengden har ført til erosjon, som igjen har skapt store daler samt hundrevis av fossefall. På grunn av passatvindene i Stillehavet er det svært stor variasjon i mengden nedbør på ulike deler av øyen.

Økonomi

Turisme er den klart største næringen på Kauai med over en million besøkende i året, hvorav de fleste er turister fra USA (84%)
og Japan (3%). Tidligere var sukkerproduksjon Kauais viktigste næring, men det meste av landområdene blir nå brukt til kvegdrift.
Den siste sukkerprodusenten på øya, 120 år gamle Gay & Robinson Plantation la i 2009 om til produksjon av brennevin.

Natur

Kauai har et typisk tropisk klima og består for det meste av tropisk regnskog. Skogene er dominert av bregneplanter og
store frukttrær som bl.a. Guava, Mango og Banantrær. Mange av Kauais planter, som f.eks. kokospalmen, fantes ikke opprinnelig på øya, men har blitt innført av mennesker. 
Kauai har mange endemiske arter fordi øya ligger svært isolert til, over 3000 km fra Nord-Amerika som er nærmeste
kontinent. Dette har gjort at de få artene som fant veien til øya har fått utvikle seg i fred og resultert i mange unike planter og dyr som ikke finnes andre steder på jorden. De over hundre ulike artene med spurvefugler på øya kan ha utviklet seg fra bare én art som ankom dit for tusenvis av år siden.
Kauai ble hardt rammet av en orkan i 1992. Orkanen forårsaket skadet for milliarder av kroner.
Marguerite-Élie Guadet

Liv og virke

Guadet var opprinnelig advokat i Gironde. Han ble i 1791 medlem av den lovstiftende forsamling og i 1792 av konventet. Guadet tilhørte gironden og kan ses som leder for den høyreorienterte fraksjonen innen denne.
Han var tilhenger av konstitusjonelt monarki og den liberale franske konstitusjon av 1791. Han ble medlem av Jakobinerklubben, og både der og i forsamlingen ble han en veltalende talsmann for alle tiltak rettet mot konstitusjonens reelle og innbilte motstandere.
Han var en sterk motstander av kong Ludvig XVI, og var sentral i innsatsen for å tvinge kongen til å akseptere girondistenes regjering av 15. mars 1792. Han støttet anstrengelsene for å tvinge kong Ludvig XVI inn i harmoni med revolusjonen, og fremla den 3. mai forslagene om å frata kongen hans ikke-edsavleggende konfessor, og den 16. mai å forvise alle ikke-edsavleggende prester, den 30. mai om oppløsningen om kongens garde, og den 4. juni om dannelsen i Paris av en camp des fédérés.
Såvel i den lovstiftende forsamling som i konventet kjempet han mot Berget og dets ledere. Etter girondistenes fall klarte han å flykte til Bordeaux. Men han ble senere grepet under dramatiske omstendigheter og henrettet.
Ikke desto mindre forble han rojalist, og, sammen med Armand Gensonné og Pierre Victurnien Vergniaud, skrev han til og med et brev til kongen og bad om privataudiens. Hva disse forhandlinger eventuelt kunne ha ført til, ble imidlertid kortsluttet at 19. august-opprøret. Guadet, som presiderte over forsamlingen under deler av opprørsdagen, posisjonerte seg selv i skarp opposisjon mot den opprørske Pariserkommunen, og det var etter hans forslag at forsamlingen den 30. august stemte for sin egen oppløsning — en beslutning som ble reversert på den påfølgende dag. I september ble Guadet gjenvalgt med stort flertall som medlem av Nasjonalkonventet.
Ved rettssaken mot Ludvig XVI stemte han for at folket skulle konsulteres, og for dødsstraff, men med en utsettelse for å gi anledning til appell mort dommen. I mars 1793 hadde han flere møter med Georges Danton, som var opptatt av å få i stand et rapprochement mellom girondistene og Berget under opprøret i Vendée, men han avviste betingelsesløst å gjøre noen overenskomst med den mann som han betraktet som den ansvarlige for septembermordene.
Guadet ble en merket mann etter Girondens fall. Da arrestordre mot ham ble utstedt den 2. juli 1793, flyktet han til Caen, og deretter gjemte han seg i sin fars hus i Saint-Émilion. Han ble oppdaget, og ført til Bordeaux. Der, etter at hans identitet var blitt bragt på det rene, ble han giljotinert.
Zjeleznodorozjnyj (Moskva oblast)

Zjeleznodorozjnyj (russisk: Железнодоро́жный) er en by i Moskva oblast i Russland. Den ligger rundt 20 km øst for Moskva. Innbyggertall: 115 300 (2005 est.), 103 931 (folketelling 2002), 97 426 (folketelling 1989).
Zjeleznodorozjnyj ble grunnlagt i 1861 som en bosetning som betjente jernbanestasjonen Obiralovka (russisk: Обира́ловка), som ble gjort berømt av Leo Tolstoj som valgte dette stedet som dødsstedet til hovedpersonen i romanen Anna Karenina.
I 1938 ble stedet omdøpt til Zjeleznodorozjnyj og gitt bystatus i 1952. På 1960-tallet ble bosetningene Kutsjino (russisk: Ку́чино), Savvino (russisk: Са́ввино), Temnikovo (russisk: Те́мниково) og Sergejevka (russisk: Серге́евка) innlemmet i Zjeleznodorozjnyj.
Den lengste dagen

Priser

Filmen vant Oscar for beste cinematografi (svart-hvit) og beste visuelle effekter under den 35. Oscar-utdelingen.
Robbie Amell

Karriere

Robbie Amell er nok best kjent for sin gjennombruddsrolle som Stephen Jameson i den amerikanske TV-kanalen The CWs fantasyserie The Tomorrow People, hvor også Peyton List, Luke Mitchell og Mark Pellegrino spiller viktige roller. Serien ble tatt av lufta etter kun én sesong.
Han var også en fast del av True Jackson, VP i to sesonger. I tillegg har han spilt gjesteroller i en rekke andre TV-serier, som Life with Derek, How I Met Your Mother, Brothers & Sisters, Revenge, Pretty Little Liars og Hawaii Five-0.
Amell er også å se i en større gjesterolle i en annen The CW-serie, The Flash, som Ronnie Raymond/Firestorm. Denne serien eksisterer for øvrig i samme «univers» som Arrow, der fetter Stephen Amell har hovedrollen. I 2015 spilte han den mannlige hovedrollen i tenåringskomedien The Duff. I 2016 spiller han i komedien Nine Lives med Kevin Spacey og Jennifer Garner.
Maalaea kraftverk

Maalaea kraftverk er et varmekraftverk på øya Maui i Stillehavs-delstaten Hawaii i USA. Det har en installert produksjonskapasitet på 116 MW, fordelt på 2 like store blokker / turbiner. Dette er delstatens fjerde største kraftverk målt etter installert produksjonseffekt. Alle kraftverk på Hawaii er oljefyrte.
Anlegget ble påbegynt omkring 1992 og stod ferdig i 2006. Brenselkilden er dieselolje, og det er også utbygd fyringsmulighet for naturgass.
Air Efficiency Award

Utforming

Air Efficiency Award er utformet som en oval medaljong i sølv opphengt i bånd til å bære på brystet. Medaljongen har regjerende monarks portrett på advers og innskriften «AIR EFFICIENCY AWARD» over tre linjer på revers. Portretter av kong Georg VI (venstrevendt) og dronning Elizabeth II (høyrevendt) har prydet utmerkelsen. Dronning Elizabeth IIs portrett har omskriften «ELIZABETH II DEI GRATIA REGINA FID. DEF.» Medaljongen er opphengt i båndet i et ledd utformet som en ørn med utspente vinger. 
Medaljebåndet er grønt med to lyseblå striper i midten.

Tildeling

Air Efficiency Award ble tildelt offiserer og menige for ti års tjeneste i luftforsvarsreserven. Etter ytterligere ti års tjeneste fikk båndet tillegg av en barre.
Offiserer, som fikk tildelt Air Efficiency Award, fikk også rett til å føre bokstavene AE etter sitt navn.
Sex og politikk

Sex og Politikk (990 630 828 i Enhetsregisteret) er en norsk frivillig organisasjon som arbeider for å fremme seksuell og reproduktiv helse og rettigheter. Foreningen ble stiftet i 1969 som Norsk forening for familieplanlegging. Foreningen skiftet navn til Norsk forening for seksuell og reproduktiv helse og rettigheter (NSRR) i 1994. I 2009 ble navnet endret til organisasjonens nåværende navn: Sex og Politikk - foreningen for seksuell og reproduktiv helse og rettigheter. Sex og Politikk er den norske medlemsorganisasjonen til International Planned Parenthood Federation (IPPF). Organisasjonen er også medlem av FOKUS - Forum for kvinner og utviklingsspørsmål. 
Organisasjonen arbeider for at mennesker skal gis tilgang til helsetjenester og rettigheter, deriblant om og når man vil ha barn, om å ha informasjon og tilgang på sikker, moderne og billig prevensjon, om rett til abort og om rett og mulighet til å praktisere sin legning uten straffeforfølgelse eller fordømmelse.
Sex og Politikks nasjonale prosjekt er Uke Sex. Gjennom Uke Sex tilbys seksualundervisning for ungdomsskoleelever over hele Norge.
Ungdomsavdelingen heter SNU - Seksualpolitisk Nettverk for Ungdom. Den ble stiftet i 2015 og hadde i 2017 70 medlemmer.
Norgesmesterskapet i orientering 1993

Norgesmesterskapet i orientering 1993 bestod av flere arrangementer som i 1993 kåret norgesmestere i orientering.
Hovedmesterskapet ble arrangert i Gjøvik 16.-19. september. Kongepokalene ble vunnet av Torunn Fossli og Petter Thoresen.
Qzone

Qzone (kinesisk: QQ空间) er et kinesiskspråklig nettsted for sosiale nettverk. Det ble etablert av det kinesiske internettselskapet Tencent i 2005. Brukerne kan skrive blogger, dagbøker, sende fotografier og lytte til musikk.
I januar 2009 hadde Qzone oppnådd mer enn 200 millioner brukere, og antallet har siden steget ytterligere. Det er sterkt utbredt i Folkerepublikken Kina.
Stuping under Asialekene 1998

Stuping under Asialekene 1998. Stuping var en av flere sporter under de trettende Asialekene som ble arrangert i Bangkok i Thailand. Det var trettende gangen som stuping var med på programmet i Asialekene. Stupkonkurransene ble avviklet i perioden 7. til 10. desember 1998. Det var fire øvelser, 3 meter sviktstup og 10 meter tårnstup for både damer og menn. Kina ble beste nasjon, de vant alle fire gullmedaljene.
Veteranskipslaget Fjordabåten

Veteranskipslaget Fjordabåten ble stiftet høsten 1980 og har som formål å ta vare på og holde i drift fartøy som har gått i rutefart på Vestlandet. Laget er basert i Bergen og eier to skip, dampskipet D/S «Stord 1» fra 1913 og MS «Granvin» fra 1931. Drift er i basert på frivillig arbeid. Aktivitetene er finansiert av driftsinntekter fra M/S «Granvin», medlemskontigent og støtte fra offentlige myndigheter og næringsliv.
Veteranskipslaget Fjordabåten utgir i samarbeid med Norsk Veteranskibsklub, Atløys Venner og Nordhordland Veteranbåtlag bladet Dampskibsposten.
Torre Mayor

Torre Mayor er en 230,4 meter høy skyskraper i Mexico by, og byens høyeste bygning. Frem til 2013 var den og den høyeste skyskraper i hele Latin-Amerika. Den er tegna av kanadieren Paul Reichmann, og sto ferdig i 2003. Torre Mayor ligger langs Paseo de la Reforma, nær Chapultepec. Skyskraperen har 55 etasjer i tillegg til fire underjordiske etasjer, 29 heiser og totalt 84 135 m² kontorareal. Bygningen regnes som en av de aller sikreste i verden, og skal tåle et jordskjelv på opptil 9,0 på Richters skala.
Lusty Beg Island

Lusty Beg Island (fra irsk Loiste Beag) er ei øy i den ytre Lough Erne i Fermanagh, Nord-Irland. Tidlig på 1900-tallet eide Lady Hunt fra Alberta i Canada Lustymore Island og Lusty Beg Island, men da huset hennes på Lustymore Island brant ned ved et uhell, flyttet hun til Tyskland.
På 1950-tallet kjøpte kaptein Kosh fra den britiske hæren Lusty Beg Island og bygde sin første utleiehytte her. På 1960-tallet ble øya solgt til Bill og Ann O'Hara, som utviklet den videre som turiststed.
Elise Thorsnes

Arna-Bjørnar

Thorsnes debuterte for Arna-Bjørnar i Toppserien 2006 og ble toppdivisjonens toppscorer med 19 mål og ble kåret til Årets unge spiller. I 2007 scoret hun dessverre are 6 mål for Arna-Bjørnar.  I 2008 bidro hun sterkt til at Arna-Bjørnar kom på en god 5.-plass. Thorsnes ble lagets toppscorer med 14 mål. I tillegg til de 39 målene hun har scoret i serien, har hun scoret 11 cupmål på 10 cupkamper. I desember 2008 opplyste Thorsnes at hun kom til å spille for Røa Dynamite Girls.

Røa Dynamitt Girls

Thorsnes brukte noe tid på å score i sin første sesong, men gjennombruddet kom da hun scoret to av i alt tre mål mot Klepp. Deretter markerte hun seg i stadig større grad, og ble Røas nest mestscorende spiller i løpet av sesongen, bare slått av Lene Mykjåland. Thorsnes' beste markering var hun scoret vinnermålet i cupfinalen mot Team Strømmen. Fra og med andre cuprunde mot Lørenskog IF spilte hun spiss. I finalen i NM i 2010 scoret Thorsnes to av de syv målene. Thorsnes ble i Røa også i 2011 og var dominerende i en serie der Røa ledet nesten hele sesongen og vant. Hun ble for andre gang i karrieren toppscorer i Toppserien, en delt fjerdeplass blant de mestscorende toppserie-toppscorerne. Hun var sju mål bedre enn nummer to. Fem av disse målene kom hjemme mot Linderud-Grei. Hun ble matchvinner i tre kamper, borte mot Kattem, Arna-Bjørnar og Klepp.

Avaldsnes

I 2015 ble hun en del av Avaldsnes. Hun har ikke skrevet under for Avaldsnes for sesongen 2016, så vi får se om hun fortsetter i klubben på lille Karmøy.  Og det gjorde hun.  Hun ble i november 2015 Ambassadør etter å ha gitt fra seg gullmedaljen til Meryll Abrahamsen. I mai 2016 trente hun igjen.

Australia

Senhøstes 2017 innleder hun et tremåneders opphold i australske Canberra United FC. De er regjerende mester i toppdivisjonen "W-League" som varer fra oktober 2017 til februar 2018.

Amerika

I 2018 spilte hun i den nystartede klubben Utah Royals FC i Salt Lake City i USA, fordi der kunne hun gå på ski. Thorsnes fikk ni kamper for klubben, mest som innbytter, men dro hjem etter å ha slitt med en lårskade.

Lillestrøm

I 2019-sesongen spilte Thorsnes for LSK Kvinner på en deltidskontrakt.

Landslaget

I A-landslagssammenheng scoret Thorsnes sitt første mål mot Italia under Algarve Cup.  I 2008 spilte Thorsnes alle kampene under OL i Beijing. Hun scoret sitt andre landslagsmål da Norge slo Sverige i kvartfinalen i EM 2009. Thorsnes var også med i en treningskamp mot Canadas kvinnelandslag.
Hun ble tatt ut på A-landslaget til VM i Tyskland (2011) og var en av to norske spillere som scoret i dette VM (den andre var Emilie Haavi). Så sent som i oktober 2016 spilte hun, da Isabell Herlovsen meldte forfall. Og høsten 2017, da de tapte 0–1 for Nederland. Da var hun venstreback.
Klingenberg kino

Klingenberg kino er en kino i Vika i Oslo sentrum, ikke langt fra Nationaltheatret.

Historikk

Klingenberg kino ble bygget på tomten til Cirkus Verdensteater som ble revet i 1935. Kinoen åpnet 6. oktober 1938. Åpningsfilmen var den norske filmen Ungen. 
Klingenberg har gjennomgått en rekke ombygginger, der seteantallet stadig har blitt redusert for å øke komforten og avstanden mellom seteradene. Mens det opprinnelige sitteplassantallet var 1215, er det i dag 766 plasser i storsalen (Klingenberg 1), 108 plasser i sal 2, 86 plasser i sal 3, 82 plasser i sal 4.
De tre småsalene (Klingenberg 2-3-4) ble til gjennom flere ombygginger i henholdsvis 1972 (da som «Veslefrikk»), 1989 (i lokalene til kafeen) og 1975 (da som «Biografen»).
I 1995 ble inngangspartiet, publikumsarealene og hovedsalen fredet av Riksantikvaren.
Agardhdalen

Agardhdalen er en dal på østsida av Spitsbergen på Svalbard. Den ligger på overgangen mellom Sabine Land og Heer Land. Agardhdalen er en svært bred og flatbunnet u-dal, 13 km lang og 5–7 km bred. Den begynner ved Kropotkinfjellet og går i sørøstlig retning ned til Agardhbukta i Storfjorden. Ved Kropotkinfjellet ender store dalbreer som Sveigbreen, Elfenbeinbreen og Skruisbreen, og fra brefrontene renner smeltevannselver som etterhvert løper sammen og blir til Agardhelva, som renner videre i et sterkt forgreinet løp ned til Agardhbukta.
Dalen har navn etter den svenske botanikeren, professor Jacob Georg Agardh (1813–1901), som arbeidet med materiale fra de svenske Spitsbergenekspedisjonene.
Franz Krüger

Bakgrunn

Krüger var sønn av en anhaltsk embedsmann, og kom gjennom ornitologen Johann Friedrich Naumann fra nabolandsbyen Ziebigk tidlig i berøring med dyremaleri. I sin skoletid i Dessau kom han i kontakt med landskapsmaleren Karl Kolbe den eldre. Krüger studerte 1812–1813 ved Berlins kunstakademi og utviklet senere på egen hånd sine ferdigheter i naturtegning.

Karriere

I 1818 ble hans militær- og jaktmalerier første gang utstilt i kunstakademiet. Portrettoppdrag fra prins August av Preussen (en sønn av Ferdinand av Preussen) og grev Neidhardt von Gneisenau la grunnlaget for hans berømmelse som portrettmaler, og også andre medlemmer av den kongelige familie lot seg gjerne portrettere av ham. 1825 ble han utnevnt til kongelig professor og medlem av kunstakademiet.
Flere reiser til det russiske tsarhoffet i St. Petersburg i 1836, 1845, 1847 og 1850/51,  samt reiser til hoffene i Hannover i 1839/40 og Schwerin i 1854 fulgte. Under en studiereise til Paris møtte han 1846 Eugène Delacroix. Ved marsrevolusjonen 1848 trakk han seg tilbake til Dessau, men i 1855 deltok han på verdensutstillingen i Paris.
I 1825 ble han gift med kunstneren Johanna Eunicke. Hun døde 1856. Han selv døde året etter, og ble bisatt på Dorotheenstädtisch-Friedrichswerderscher Friedhof i Berlin.
En av hans elever var dyremaleren Carl Steffeck, en annen var Hermann Gemmel.